Kisebb jelentőségű módosítás jóváhagyása nyomán módosított egységes dokumentum közzététele az 1151/2012/EU rendelet 53. cikke (2) bekezdésének második albekezdésével összhangban

(2019/C 409/11)

Az Európai Bizottság a 2013. december 18-i 664/2014/EU felhatalmazáson alapuló bizottsági rendelet (1) 6. cikke (2) bekezdése harmadik albekezdésének megfelelően jóváhagyta ezt a kisebb jelentőségű módosítást.

E kisebb jelentőségű módosítás jóváhagyására irányuló kérelem a Bizottság DOOR adatbázisában tekinthető meg.

EGYSÉGES DOKUMENTUM

„ANONA DA MADEIRA”

EU-szám: PDO-PT-0082-AM01 – 5.4.2019

OEM (X) OFJ ( )

1. Elnevezés

„Anona da Madeira”

2. Tagállam vagy harmadik ország

Portugália

3. A mezőgazdasági termék vagy élelmiszer leírása

3.1. A termék típusa

1.6. osztály: Gyümölcs, zöldségfélék és gabonafélék, frissen vagy feldolgozva

3.2. Az 1. pontban szereplő elnevezéssel jelölt termék leírása

Az „ANONA DA MADEIRA” elnevezést azok az Annona cherimola Mill. fajnak a Madeira autonóm régióban termesztett különböző fajtáiból származó friss gyümölcsök kaphatják meg, amelyeket a vonatkozó termékleírásnak megfelelően állítottak elő, csomagoltak és címkéztek.

Az „ANONA DA MADEIRA” termése jellegzetes szív alakú, felülete az egyes termőlevelek illeszkedésénél a gyümölcs alján egyenetlenebb, mint a szárnál. Felszíne többnyire sima vagy kisebb kúpalakú kidudorodások találhatók rajta. Héja sima és fényes. Színe a fajtától függően világoszöld, sárgászöld vagy bronzzöld. 100 g gyümölcshúsban 6–9 mag található, Brix-foka (°Bx) 17,5 és 21 között változik. A csirimojó tömege 100 gramm és 2 kg között mozoghat (amelyet a gyümölcs lemérésével állapítanak meg).

Az „ANONA DA MADEIRA” húsa fehér, krémes és lédús. Ízre savanykás, ízletes és rendkívül zamatos.

3.3. Takarmány (kizárólag állati eredetű termékek esetében)

—

3.4. Az előállítás azon műveletei, amelyeket a meghatározott földrajzi területen kell elvégezni

A gyümölcs előállítása és csomagolása

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

A csirimojó tulajdonságaira (romlandó, rövid ideig eltartható gyümölcs) és a földrajzi terület jellegzetességeire (az Atlanti-óceánban található sziget) tekintettel a csomagolást a termesztés földrajzi területén kell elvégezni.

Az „ANONA DA MADEIRA” gyümölcsnek sértetlennek, egészségesnek kell lennie (nem lehetnek rajta élősködők vagy betegségek által okozott sérülések), látható idegen anyagoktól, idegen szagoktól és/vagy a nem megfelelő hűtésből eredő sérülésektől mentesnek kell lennie, és a kocsányt a gyümölcs felületével azonos szintre kell visszavágni úgy, hogy a vágás ne sértse meg a kocsány tövét. A napsütés miatt keletkező foltok nem fedhetnek a gyümölcs felületének 10 %-ánál nagyobb felületet, és a gyümölcsnek megfelelően érettnek kell lennie.

Az „ANONA DA MADEIRA” osztályozásakor és kiszerelésekor be kell tartani az augusztus 24-i 287/2018. sz. rendelettel jóváhagyott, „Recomendação Técnica relativa à Qualidade Comercial da Anona da Madeira” [Az Anona da Madeira kereskedelmi minőségére vonatkozó technikai ajánlások] című kiadványban (a továbbiakban: „RECOMENDAÇÃO TÉCNICA”) szereplő minőségi és méretosztályokat (és az ezekre vonatkozó tűréshatárokat).

3.6. A bejegyzett elnevezést viselő termék címkézésére vonatkozó egyedi szabályok

Címkézéskor a „RECOMENDAÇÃO TÉCNICA”-ban meghatározott szabályokat kell követni. Különösen fontos, hogy minden csomagolás külsején, ugyanabban a látómezőben címkét kell elhelyezni, amelynek a jogszabályban előírt feliratokon túl, látható és eltávolíthatatlan karakterekkel tartalmaznia kell a következő feliratok egyikét: „»ANONA DA MADEIRA« – Denominação de Origem Protegida” vagy „»ANONA DA MADEIRA« – DOP”.

4. A földrajzi terület tömör meghatározása

Az „ANONA DA MADEIRA” termesztésének és csomagolásának földrajzi területe Madeira-sziget.

5. Kapcsolat a földrajzi területtel

A csirimojó fát valószínűleg a növény származási országából, Peruból visszatérő szigetlakók hozták be Madeirára 1600 körül. Számos dokumentum tanúsítja, hogy az Annona cherimola Mill. faj megtalálható volt Madeirán. 1897-ben M. Grabham a következőket írta a The Journal of the Jamaica Agricultural Society hírlapban: „(...) a sziget déli részén található napsütötte domboldalakon fekvő területek közül, amelyeken egykor szőlőültetvények voltak, sokat mára mindenütt csirimojóval ültettek be. A gyümölcsök súlya három és nyolc font között mozog, de kivételes esetekben akár 16 font vagy több is lehet (...)”. Szintén a madeirai csirimojó kiváló tulajdonságaival kapcsolatban Sarmento a következő sorokat írta 1945-ben: „Átlapoztam a George Dom botanikus és kertész által írt hatalmas General History of the Dichlamydeous Plants négy kötetét. A szerző által leírt Anona nemzetségbe tartozó 47 faj és néhány fajta közül egyik sem ér fel azokkal, amelyek a mi kiváltságos éghajlatunkon nemesedtek oly mértékben, hogy az összes többit felülmúlják.”„Madeirán kívül ugyanis sehol máshol nem találkoznak így össze a fa fejlődéséhez szükséges legkedvezőbb feltételek: a napfény, a meleg, a talaj és a páratartalom álomszerű alkímiája ez (...)”.

Funchal kikötőjében mindig is jelentős tevékenység folyt, aminek magyarázata az, hogy Madeira a nagy tengeri kereskedelmi útvonalak mentén fekszik. Itt kötött ki az a megszámlálhatatlanul sok hajó, amelyek a flamand piacokra és a különféle földközi-tengeri kikötőkbe szánt árukért érkeztek. Az ebből a századból származó dokumentumok említést tesznek a Lisszabonba és Londonba exportált csirimojóról.

A csirimojó fa az agyagos-homokos kötött talajokat kedveli, amelyek pH értéke 5,5 és 6,5 között mozog, enyhén meszesek és tápanyagokban viszonylag gazdagok. Mivel az elvizesedést nem viseli el, jól szellőző és jó vízelvezetésű földre van szüksége. Mivel sekély gyökérzettel rendelkezik, nem túl mély talajjal is megelégszik. A csirimojófa-ültetvények többsége a „Cambisol” (CM) talajok csoportjába tartozó, főként „Humic Cambisol” (CMu), „Chromic Cambisol” (Cmx) és kisebb mértékben „Phaeozem” (PH) talajokon található.

Madeira éghajlata főként mérsékelt óceáni éghajlat, amely a tengerszint feletti magasságtól függően a száraz éghajlattól a nedvesig, illetve a mérsékelten csapadékostól a nagyon csapadékos éghajlatig terjedhet. A sziget északi része jellemzően csapadékosabb és hűvösebb. A helyi éghajlat másik vonása az, hogy változó magasságokban tartós ködtakaró alakul ki (télen 500 méter felett, nyáron pedig ennél kicsivel magasabban).

A levegő éves átlaghőmérséklete a part menti részek 17,5 °C-os középhőmérséklete (a hőmérsékleti értékek délen magasabbak, mint északon), illetve a magasabban fekvő fennsíkokra és a sziget középső részén található csúcsokra jellemző 9 °C körüli értékek között mozog. Az éves átlagos páratartalom a sziget alacsonyan fekvő részére jellemző 55 % és a ködös térségekre jellemző 90 % között mozog; máshol a tengerszint feletti magasság növekedésével kb. 75 %-ra csökken. A tengerszint feletti magasággal egyértelműen nő az éves csapadékmennyiség, amely a déli partra jellemző 500 mm-től vagy az északi parton mért 1 000 mm-től kezdve a középső részen fekvő legmagasabb térségekben a 3 200 mm-nél kicsivel magasabb értékeket is elérheti.

Madeira-sziget különleges talajainak, éghajlatának és hegyrajzának, valamint a lakosok termesztési gyakorlatainak és szakértelmének köszönhetően a gyümölcs a származási földrajzi környezetéhez kapcsolódó egyedi tulajdonságokkal rendelkezik.

Hivatkozás a termékleírás közzétételére:

(e rendelet 6. cikke (1) bekezdésének második albekezdése)

https://tradicional.dgadr.gov.pt/images/prod_imagens/frescos/docs/CE_AnonaMadeiraDOP2019.pdf

(1) HL L 343., 2012.12.14., 1. o.